Сымаджэхэм я тыншыгъуэм тращIыхь
КъБР-м и Iэтащхьэ КIуэкIуэ Юрий Бахъсэн къалэм щаухуа ДиализымкIэ центрым дыгъэгъазэм и 16-м щыIащ. 2017 гъэм къриубыдэу Къэбэрдей-Балъкъэрым апхуэдэ IуэхущIапIэу иIэм щы къахэхъуэнущ.
Абыхэм яз Бахъсэн къалэм къэрал, уней ахъшэкIэ щаухуащ, абы Дзэлыкъуэ, Шэджэм, Бахъсэн, Iуащхьэмахуэ щIыналъэхэм къикI сымаджэхэм щеIэзэну Iэмал яIэнущ. Иджыри къэс ДиализымкIэ зы центр закъуэ Нарткъалэ дэту лэжьауэ аращ.
КIуэкIуэ Юрий центрыщIэм и дохутырхэмрэ IэщIагъэлIхэмрэ щахуэзам, къыхигъэщащ 2017 гъэм и жэпуэгъуэм Налшык къалэм Къалмыкъым и цIэр зезыхьэ зыгъэпсэхупIэм хэту гемодиализымкIэ «Нефролайн» центрыр къызэрыщызэIуахар, 2018 гъэм и щIышылэ — мазае мазэхэм Налшык къалэ сымаджэщым апхуэдэ IуэхущIапIэм лэ-жьэн зэрыщыщIидзэнур. КъБР-м и Iэтащхьэм жи-Iащ цIыху 40-м тещIыхьауэ Налшык къалэм и клиникэ сымаджэщым епхауэ амбулаторнэ диализымкIэ центрыр ухуэныр зэраублар, ар 2018 гъэм и кIэ пщIондэ хьэзыр хъуну зэрыщыгугъыр. Апхуэдэ щIыкIэкIэ республикэр къызэгъэпэща хъунущ диализымкIэ Iуэхутхьэбзэхэр щагъуэт сымаджэщхэмкIэ.
КъБР-м Узыншагъэр хъумэнымкIэ и министерствэм щыгъуазэ дызэрищIамкIэ, мы зэманым республикэм зи жьэжьейр тэмэму мылажьэ цIыху 330-рэ щопсэу, абыхэм тхьэмахуэм щэ дохутыр-хэр зыкIэлъагъэплъын хуейщи, мыпхуэдэ IуэхущIапIэхэм зэрызрагъэубгъуар сэбэпышхуэ хъунущ.
— Медицинэм зиужьын папщIэ, ди къалэн нэхъыщхьэхэм ящыщщ диализымкIэ центрхэр зэпэубыдауэ щымытыныр. Сымаджэхэмрэ медицинэ IуэхущIапIэхэмрэ зэрыхъукIэ зэгъунэгъуным егугъун хуейщ. Сымаджэщыр иджырей мардэхэм тету, къагъэлъэгъуа пIалъэм фIэмыкIыу яухуащи, абы икъукIэ мыхьэнэшхуэ иIэщ, — жиIащ КъБР-м и Iэтащхьэм.
КIуэкIуэ Юрий зыщигъэгъуэзащ Бахъсэн район сымаджэщым и щытыкIэми. Абы къыжраIащ 1936 гъэм яхуа сымаджэщыр жьы дыдэ зэрыхъуар икIи мардэхэм къызэремызэгъыжыр. Сымаджэщым хэтщ хирургие, неврологие, травматологие, реанимацэ къудамэхэр. КъБР-м и Iэтащхьэм къыхигъэщащ, сымаджэщыр жьы дыдэми, къаб-зэу зэрызэрахьэр гуапэ зэрыщыхъуар.
КъБР-м и Iэтащхьэм Правительствэмрэ Узыншагъэр хъумэнымкIэ министерствэмрэ пщэрылъ ящищIащ сымаджэщыр зэгъэпэщыжыныр федеральнэ программэм зэрыхагъэхьэнум егупсысыну.
БАГЪЭТЫР Луизэ.
